ТР финанс министры Р.Р. Гайзатуллинның

ТР Президенты Р.Н. Миңнеханов катнашындагы

18.07.2018 республика киңәшмәсендә

2018 елның 1 яртыеллыгында ТР тупланма бюджеты

үтәлеше нәтиҗәләре һәм 2018 елга бурычлары

турында чыгышы.

Хөрмәтле Рөстәм Нургалиевич!

Хөрмәтле Алексей Валерьевич!

Хөрмәтле Президиум!

Хөрмәтле киңәшмәдә катнашучылар!

2018 елның 1 яртыеллыгында Татарстан Республикасы **тупланма** бюджетының керем өлешенә 140,5 млрд. сум иреште, шул исәптән салым һәм салым булмаган керемнәр – 128,9 млрд. сум, түләүсез алынган керемнәр – 11,6 млрд. сум.

Салым һәм салым булмаган керемнәр структурасы слайдта китерелгән.

Татарстан тупланма бюджеты мобилизацияләнгән керемнәре күләме буенча Россия Федерациясе субъектлары арасында бишенче урында тора. Россиядәге уртача күрсәткечләр һәм Идел буе федераль округы буенча күрсәткечләр белән чагыштырып бирелгән республиканың бюджеты үтәлешен экранда күрәсез.

**Салым һәм салым булмаган керемнәр** буенча республика бюджеты 107,8 млрд. сумга үтәлде.

**Җирле бюджетларның** үз керемнәре барлыгы 21,1 млрд. сум күләмдә мобилизацияләнде.

Чагыштырма авырлыгы 38% белән тупланма бюджетның төп салымнары арасында әйдәп баручы урынны **табышка салым** алып тора. Алты ай эчендә аның кереме 49,1 млрд. сум тәшкил итте. Еллар буенча аналитика экранда тәкъдим ителгән.

Татарстан Республикасы Финанс министрлыгытабышка салымның төп түләүләрен тәэмин итүче бер меңнән артык салым түләүчеләргә мониторинг үткәрүне дәвам итә.

Хисап чорында алардан 562 оешма 11,9 млрд. сумга салым үсешен тәэмин итте, 489 оешма түләүләрне 9,8 млрд. сумга киметте.

Үткән ел белән чагыштырганда, эре салым түләүчеләрдән керемнәр 4,9 млрд. сумга яисә 18% үсте һәм 32,5 млрд. сум тәшкил итте. Шул ук вакытта 13 эре предприятие һәм кече нефть компанияләре 8,2 млрд. сумлык уңай нәтиҗә бирде, ә 15 предприятие түләүләрне 3,3 млрд. сумга киметте.

Мониторингка кертелгән башка оешмалар арасында гомуми сумма 5,5 млрд. сумга йөз дә җиде салым түләүче буенча 10 млн. сумнан артыкка түләүләр кимеде.

Сизелерлек үсеш күрсәткән һәм салым буенча керемнәрнең шактый кимүенә юл куйган оешмалар слайдларда тәкъдим ителгән.

Моннан тыш, эре компанияләр мәгълүматлары өченче кварталда аларның кайберләрендә салым буенча керемнәр үткән елның шул ук вакыты белән чагыштырганда, кимүен дәвам итәчәк дип хәбәр итә. Компанияләр исемлеге экранда китерелгән.

30 июль – салым түләүчеләрнең әлеге елның 1 яртыеллыгы өчен хисапларын тапшыру вакыты. Фактик нәтиҗәләр нигезендә бу мәсьәлә буенча эшне дәвам итү өчен безгә салым органнары, Икътисад министрлыгы, тармак министрлыклары, предприятиеләр белән табышка салым кимүнең килеп чыгу сәбәпләрен җентекләп анализларга кирәк.

Бюджет кеременең киләсе төп чыганагы – ул **физик затларның кеременә салым.**

1 яртыеллыкта республиканың тупланма бюджетына салым барлыгы 34,7 млрд. сум күләмдә керде. Салым буенча керемнәр динамикасы уңай урнашты, үсеш темпы 9,1% тәшкил итте. Еллар буенча аналитика экранда тәкъдим ителгән.

Аерым регионнарда салым буенча план үтәлеше республика буенча уртача процентка (49,7%) караганда, түбәнрәк урнашты. Берүк вакытта күрсәтелгән регионнарда ел башы белән чагыштырганда недоимка үсеше күзәтелә.

Моңа бәйле безгә салым буенча планлаштырылган күләмнәрдә керемнәрне тәэмин итү өчен ведомствоара комиссияләр эшен көчәйтергә кирәк булачак.

Муниципалитетлар өчен әһәмиятле булып **җир салымы** тора. Ул барлыгы 3,9 млрд. сум керде. Еллык планны үтәү 49 процент тәшкил итте. Шул ук вакытта аерым муниципалитетларда салым буенча кимү бар.

Кимү барлыкка китергән 15 регионның недоимка рәвешендә резервлары бар, аларны түләттерү керемнәрнең кимүен тулысынча бетерергә мөмкинлек бирә. Аларны Сез экранда күрәсез.

1 яртыеллыкта **бердәм керемгә салым** республика тупланма бюджетына җыенысы 5,8 млрд. сум яисә еллык планга 62% мобилизацияләнде.

Керемнәрнең уңай динамикасы булуга карамастан, бердәм керемгә салымнарны мобилизацияләүдә алар буенча ел башы белән чагыштырганда недоимканың үсеше тискәре фактор булуын искәртәсем килә. 1 июльгә салымнар буенча недоимка (ел башы дәрәҗәсенә 96 млн. сум үсеш белән) 389 млн. сум тәшкил итте. План үтәлешләре түбән булган, недоимка барлыкка китергән регионнар буенча мәгълүмат слайдта китерелгән.

Бу урында районнар, шәһәрләрдән недоимканы каплау мәсьәләсендә эшне көчәйтүләрен сорыйм.

Татарстан Республикасы тупланма бюджетына **акцизлар** кереме 14,7 млрд. сум тәшкил итте. Акциз кертелгән товарлар ягыннан акциз керемнәрен Сез слайдта күрәсез. Бюджетта салып калдырылган акцизлар җыю буенча еллык план 27,4 млрд. сум күләмендә 54 процентка үтәлде.

Салым түләүләре буенча гомумән недоимкага килгәндә, 1 июльгә ул (банкрот салым түләүчеләрнең агымдагы түләүләре буенча недоимканы кертеп) 4 млрд. сум тәшкил итте.

Банкротларны исәпкә алмаганда недоимка 3,1 млрд. сум тәшкил итте.

Недоимка бюджетларны тулыландыру резервы булуын исәпкә алган хәлдә, безгә салым органнары, суд приставлары хезмәте, муниципалитетлар белән бергәләп недоимканы киметү буенча эшне дәвам итәргә кирәк.

Бюджетларның керем өлешенең әһәмиятле кисәге булып **салым булмаган керемнәр** тора, алар тупланма бюджетка барлыгы 7 млрд. сум керде. Еллар буенча керемнәр динамикасын Сез экранда күрәсез.

Шуның белән бергә аерым муниципаль районнар җир өчен аренда түләүләре буенча керемнең кимүенә юл куйды, шул ук вакытта бурыч үсешен китереп чыгарды. Аларның исемлеге слайдта китерелде.

Берничә сүз республика бюджетына **федераль чаралар** керүе турында.

2018 елның 1 яртыеллыгында федераль бюджеттан 10,9 млрд. сум яисә еллык планнан 40% керде.

1 яртыеллыкта бюджетара трансфертлар төрләре буенча федераль чараларның үзләштерелеше слайдта тәкъдим ителде.

Үткән елның шул ук чоры белән чагыштырганда, субсидияләр буенча үзләштерүнең кимүе барлыкка килде. Кимүнең төп суммасы авыл хуҗалыгына дәүләт ярдәме субсидияләренә (агымдагы елда республикага 2,2 млрд. сумга кимү белән бирелгән) туры килә.

Министрлыклар, идарә тармаклары буенча чараларны үзләштерү турында мәгълүмат киләсе слайдта китерелгән.

Федераль чаралар буенча Татарстан Республикасы бюджетының үтәлешен үз вакытында һәм сыйфатлы башкару максатыннан, безгә тармак министрлыклары белән бергә аларны чыгым ясауда контрольне көчәйтергә һәм агымдагы елның өченче кварталында чараларның өстенлекле үзләштерелешен тәэмин итәргә кирәк.

Киләсе мәсьәлә **– Дәүләт торак фондына** чаралар җыю турында.

Слайдтан сез кабул ителгән йөкләмәләр күләменең ирешелгән планлы биремнән бераз азрак булуын күрәсез. Кабул ителгән йөкләмәләр суммасы 7 млрд. 480 млн. сум тәшкил итте. Йөкләмәләрне тулысынча кабул итүне тәэмин итмәгән регионнар киләсе слайдта китерелде.

Агымдагы елның 1 яртыеллыгында программаны гамәлгә куюга 3,7 млрд. сум яисә 6 айга планлы биремнән 104% җиткерелде.

Шуның белән бергә кабул ителгән йөкләмәләрне барлык регионнар да үтәми. Бу регионнар исемлеге экранда китерелгән. Әлеге муниципаль районнарга һәм шәһәр берәмлекләренә килеп туган артка калуны бетерергә тәкъдим ителә.

Алга таба – 2018 елның 1 яртыеллыгында **бюджетның чыгым өлеше** үтәлеше турында.

Татарстан Республикасы тупланма бюджетының чыгымнары 107,9 млрд. сум тәшкил итте. Республика бюджетының чыгымнары барлыгы 87,7 млрд. сум күләмендә башкарылды. Муниципаль берәмлекләрнең чыгымнары 40,8 млрд. сум тәшкил итте.

1 яртыеллыкта кергән табыш, ел башына калган бюджет акчалары үз вакытында һәм тулысынча өстәлгән сумма белән хезмәт хакларын, бюджет оешмаларының коммуналь хезмәтләрен түләргә, беренче чираттагы һәм социаль әһәмиятле чыгымнарны финансларга мөмкинлек бирде.

Җирле бюджетларга бюджетара трансфертлар үз вакытында барлыгы 20,6 млрд. сум күчерелде.

Социаль-җәмәгать инфраструктурасы объектларын капиталь төзү, реконструкцияләү һәм капиталь ремонт ясау буенча программаларны гамәлгә кую дәвам итте.

Россия Федерациясе Президентының май Указлары нигезендә **аерым категория хезмәткәрләрнең хезмәт хаклары дәрәҗәсенә ирешү буенча эшкә** аерым тукталасым килә.

Беренче яртыеллыкта бюджет өлкәсенең аерым категория хезмәткәрләренә хезмәт хакларын түләү ай саен республика икътисадында билгеләнгән уртача хезмәт хакы дәрәҗәсеннән чыгып тәэмин ителде.

Экранда Сез 6 ай өчен фактик мәгълүматның бюджет өлкәсенең аерым категория хезмәткәрләренең хезмәт хакларын арттыру параметрлары үтәлүне раславын күрәсез. Искәртеп узам, күрсәтелгән параметрлар федераль хезмәтләргә буйсынган учреждениеләрне исәпкә алып китерелде.

2012 елның 7 маеннан Россия Федерациясе Президентының Указаларын гамәлгә кую кысаларында шулай ук беренче яртыеллыкта “юл карталары”нда булган тармак бурычларын чишүнең **индикаторларын башкару** мәсьәләләре эшләнде. Индикаторларны үтәү **чыгымнарны оптимизацияләү** һәм **бюджеттан тыш эшчәнлектән** керемнәре җыю буенча үткәрелгән чараларны исәпкә алып тормышка ашырылды.

Шулай, 2018 елның 1 яртыеллыгында республика учреждениеләре түләүле хезмәт күрсәтүдән 3,9 млрд. сум яисә еллык планнан 54% күләмендә керемнәр алды. Муниципаль учреждениеләр 1,4 млрд. сум яисә еллык планнан 52% җыйды.

Үткән елга карата керемнәр үсешендә уңай тенденция бар – республика учреждениеләре буенча – 162 млн. сумга (4%), муниципаль учреждениеләр буенча – 157 млн. сумга (12%).

Шуның белән бергә министрлыклар карамагындагы планы үтәлешләре түбән учреждениеләр бар. Аларны Сез экранда күрәсез.

Алдагы слайдта бюджеттан тыш чараларны җәлеп итү мәсьәләсендә артка калган регионнар чагылдырылган.

1 яртыеллыкта республика учреждениеләре тарафыннан түләүле хезмәт күрсәтүдән эш хакларын түләүгә 2,3 млрд. сум яисә еллык планнан 51% күләмендә керемнәр юнәлтелде. Муниципаль учреждениеләр 756 млн. сум яисә еллык планнан 57% юнәлтте.

Министрлыклар, идарә тармаклары, җирле үзидарә органнары җитәкчеләреннән 2018 елга билгеләнгән планнарны үтәү буенча барлык кирәкле чараларны гамәлгә куюларын сорыйм.

Алга таба **хезмәткә түләүнең яңа системасы** турында.

Агымдагы елда федераль таләпләрне тәэмин итү һәм бюджет өлкәсе оешмалары хезмәткәрләренең хезмәт хакларын көйләүгә бердәм якын килү максатларыннан яңа - “окладлы” хезмәткә түләү системасына күчү буенча чаралар үткәрелә.

Исегезгә төшерәм, 2018 елның 1 февраленнән сәламәтлек саклау хезмәткәрләренә эш хакы яңа нигезләмәләр буенча бирелә. Мәгариф, мәдәният һәм социаль хезмәт күрсәтү учреждениеләре хезмәткәрләрен хезмәткә түләүнең яңа системасына күчерү 2018 елның 1 сентябреннән тормышка ашырылачак, физик культура һәм спорт, яшьләр сәясәте учреждениеләре хезмәткәрләренеке – 2018 елның 1 ноябреннән.

Хезмәткә түләүнең яңа системасын кертү буенча чаралар расланган планнар нигезендә гамәлгә куела.

Слайдтан Сез бу планнарның тормышка ашырылу барышын һәм хезмәткә түләүнең яңа системасын кертү срокларының үтәлүен күрәсез.

Алдагы сорау – **дебитор бурыч** хәле.

Агымдагы елның 1 июленә дебитор бурыч 20,7 млрд. сум тәшкил итте. Алардан республика учреждениеләренә 18,3 млрд. сум, муниципаль учреждениеләргә – 2,4 млрд. сум туры килә. Слайдта Сез конкрет министрлыклар һәм конкрет регионнар буенча мәгълүматны күрәсез.

Хәзерге вакытта дебитор бурычны каплау буенча эш бюджет средстволарын баш бүлүчеләр тарафыннан графиклар нигезендә алып барыла.

Министрлыклар һәм идарә тармаклары җитәкчеләреннән эшнең билгеләнгән срокларын җиренә җиткереп үтәүне тәэмин итүләрен сорыйм.

**Кредитор бурычка** килгәндә хәл түбәндәгечә.

Барлык кредитор бурыч бюджет йөкләмәләре лимитлары белән тәэмин ителгән. Вакыты чыккан кредитор бурыч юк. Кредитор бурыч структурасын экранда күрә аласыз.

Министрлыклар һәм регионнар буенча кредитор бурыч бүленеше слайдларда китерелгән.

Ел дәвамында министрлыклар, идарә тармаклары һәм җирле үзидарә органнары җитәкчеләренә кредитор бурычны максималь киметү буенча барлык чараларны күрергә кирәк.

Бюджет средстволарын үзләштерү мәсьәләсе блогын тәмамлап, **төзелеп бетмәгән объектлар** турында.

2018 елның 1 июленә төзелеп бетмәгән объектларга финанс салу (ел башына 5,7 млрд. сумга кимү белән) 27,7 млрд.сум тәшкил итте.

Агымдагы елда төзелеп бетмәгән (объектлар) күләмен киметү графигы төзелде. Эштә уңай нәтиҗәләргә ирешкән министрлыклар һәм идарә тармаклары, шулай ук муниципаль берәмлекләр слайдларда тәкъдим ителде.

Расланган график буенча төзелеп бетмәгән объектлар күләмен киметү буенча төп чаралар 2018 елга туры килүгә бәйле бу мәсьәлә буенча эшне көчәйтү таләп ителә.

Алдагы мәсьәлә – **дәүләт һәм муниципаль учреждениеләрне бухгалтерлык исәбенең һәм эш хакын исәпләүнең бердәм системасына күчерү буенча чаралар**.

Дәүләт һәм муниципаль учреждениеләренең бухгалтерлык исәбен һәм эш хакын исәпләүне бердәм мәгълүмати пространствода алып бару планлаштырыла. Бу вакытта һәр хакимият органының һәм муниципаль берәмлекнең (тармаклар ягыннан) идарә тармагы буйсынуындагы учреждениеләрнең мәгълүматларына үзенә бер аерым рөхсәте һәм аларны контрольдә тоту һәм тармакның исәп сәясәтен формалаштыру мөмкинлеге булачак.

Хәзерге вакытта Алабуга, Чистай, Аксубай һәм Спас муниципаль районнары территорияләрендә урнашкан дәүләт һәм муниципаль учреждениеләрендә һәм Казан шәһәренең аерым муниципаль учреждениеләрендә бухгалтерлык исәбен бердәм системага күчерү буенча эшләр дәвам итә. Шулай ук июльдә республиканың тагын 9 муниципаль районында урнашкан учреждениеләрне бердәм системага тоташтыра башлау планлаштырыла. Районнар исемлеген Сез экранда күрәсез.

2019 елның 1 гыйнварыннан барлык дәүләт һәм муниципаль учреждениеләр, җирле үзидарә органнары бухгалтерлык исәбен һәм хезмәт хакларын күчерүне тормышка ашыруны бердәм системада алып барачак.

Министрлыклар, башкарма комитетлар җитәкчеләренең, администрация башлыкларының игътибарын урыннарда тиешле эшне расланган чаралар планына туры китереп оештыру әһәмиятенә юнәлтәм.

**Алга таба эчке дәүләт финанс контроле буенча вәкаләтләрне үтәү кысаларында үткәрелгән тикшерүләр нәтиҗәләре турында.**

2018 елның 1 яртыеллыгында Финанс министрлыгының Казначылык департаменты контроль-резивия бүлекчәләре 184 тикшерү үткәрде. Экранда Сез нинди хокук бозу очраклары теркәлүен һәм аларның күпмесенең бетерелүен күрәсез.

Бюджет чыгымнарының нәтиҗәлелеген арттыру буенча эшчәнлек кысаларында Татарстан Республикасының сатып алулар буенча Дәүләт комитеты 1 яртыеллыкта **үзәкләштерелгән сатып алуларны** гамәлгә кую буенча эшен дәвам итте. Моннан тыш, заказ ясаучылар аз күләмдәге сатып алуларны (100/400 мең. сумга кадәр суммага) Дәүләт заказы агентлыгы: Биржа мәйданчыгы һәм Продукциянең электрон каталогы ресурсларыннан файдаланып гамәлгә куя.

Экранда Сез сатып алуларның сан күрсәткечләрен һәм аларны үткәрүдән ясалган нәтиҗәләрне күрәсез.

**1 яртыеллыкта планлы чаралар арасында** закон чыгару буенча эшчәнлекне атарга мөмкин. Агымдагы елның май-июнь айларында Татарстан Республикасы Дәүләт Советы тарафыннан 2017 елда республика бюджеты үтәлеше турында хисап расланды, 2018 елга һәм 2019, 2020 еллар план чорына Татарстан Республикасы бюджетына үзгәрешләр һәм өстәлмәләр кертелде, Татарстан Республикасы Бюджет кодексының аерым нигезләмәләре федераль закон белән туры китерелде.

Алга таба **2019-2021 елларга бюджет формалаштыру буенча эш** хакында.

Киләсе финанс елга һәм планлы чорга Татарстан Республикасы тупланма бюджетын һәм Татарстан Республикасы бюджетын формалаштыру буенча эш Татарстан Республикасы Икътисад министрлыгы белән бергәләп төзелгән График нигезендә алып барыла.

Слайдта Сез 1 яртыеллыктагы эш йомгаклары буенча башкарылган чараларны, киләсе слайдта эшләр әле дәвам иткән чараларны күрәсез.

Бүгенге көнгә федераль күрсәткечләр нигезендә бюджет фаразын формалаштыру өчен индекслар-дефляторлар эшләнгән. Алар Татарстан Республикасы Президенты Р.Н.Миңнеханов тарафыннан расланган. Индекслар-дефляторлар республиканың министрлыклары, идарә тармаклары, шәһәрләре һәм районнарына җиткерелгән. Аларны Сез экранда күрәсез.

Бүген салым салу мәсьәләләрен көйләүче норматив актлар республика югарылыгында тулы күләмдә кабул ителгән.

Расланган графиклар нигезендә муниципаль берәмлекләр шулай ук салым льготаларын һәм ставкаларын *(җир салымы, физик затларның мөлкәтенә салым, керемгә бердәм салым (вмененный) буенча)* урнаштыру өлешендә муниципаль норматив актлар эшләүне кертеп, җирле бюджетларны формалаштыру буенча эшне алып барырга тиеш.

Биредә районнарга, шәһәрләргә мөрәҗәгать итәм. Чараларны төгәл билгеләнгән срокларда башкарырга кирәк.

Киләсе эш этабы – Министрлар Кабинеты каршындагы Татарстан Республикасы Икътисадый һәм социаль тикшеренүләр үзәгенең тармак министрлыклары белән берлектә тиешле график белән билгеләнгән сроклар буенча дәүләт биремнәрен финанслауга нормативларны эшләве. Бу экранда тәкдим ителгән якынча кырык норматив акт.

Нормативлар 2019-2021 елларга салым һәм бюджет сәясәтенең төп юнәлешләренә туры килергә тиеш.

Якын киләчәктә финанс-хуҗалык эшчәнлеге планнарын һәм бизнес-планнарын тикшерү буенча республиканың предприятиеләре белән очрашулар каралган.

Бу материаллар нигезендә керемнәрнең конкрет төрләре буенча 2019-2021 елларга тупланма бюджетның фаразы формалаштырылачак.

Әлеге елның августында республиканың министрлыклары һәм идарә тармаклары белән очрашулар үткәреләчәк. Алар сценар шартлар нигезендә бюджет чараларын килештерү һәм бюджет чараларында аларның ихтыяҗларын төгәл билгеләү мәсьәләләренә багышланачак.

Бер үк вакытта җирле бюджетлар белән мөнәсәбәтләрне билгеләү этабы үткәреләчәк.

Гадәттәгечә, сентябрьнең беренче декадасында без бюджетны һәм социаль-икътисадый фаразны Татарстан Республикасы Министрлар Кабинеты утырышына тикшерүгә тәкъдим итәргә тиеш.

Шулай итеп, ел ахырына кадәр төп бурыч булып, бюджетның тулы күләмдә агымдагы үтәлешен тәэмин итү, аны баланслау һәм 2019-2021 елларга бюджетны сыйфатлы формалаштыру кала.

Чыгыш тәмам.

Игътибарыгыз өчен рәхмәт.